MT Brussell, 09.08.2006 COM(2006) 446 finali RAPPORT MILL-KUMMISSJONI dwar il-ħidma tal-kumitati matul l-2005 {SEC(2006) 1065} 1. KUMMENTI ĠENERALI DWAR IS-SISTEMA TAL-KOMITOLOĠIJA Ir-rapport preżenti jkopri l-attivitajiet tal-kumitati tal-komitoloġija matul l-2005. Fih insibu sezzjoni preliminari, ħarsa ġenerali lejn il-medda ta’ attivitajiet tal-kumitati u Anness bi statistiċi dettaljati dwar il-kumitati tal-komitoloġija individwali, mogħtija skond id-dipartimenti differenti tal-Kummissjoni. [1] L-Anness jipprovdi wkoll kummenti testwali dwar it-tibdil fl-għadd ta’ kumitati u dwar avvenimenti eċċezzjonali marbuta ma’ l-abbozzi ta’ miżuri speċifiċi, bħal opinjonijiet sfavorevoli, riżoluzzjonijiet tal-PE li jirriżultaw mill-eżerċizzju tad-dritt tiegħu għall-iskrutinju (ara punt 1.2 hawn taħt) u għal riferimenti lill-Kunsill (ara punt 1.3 hawn taħt). In-negozjati fil-Kunsill (u mal-Parlament Ewropew u l-Kummissjoni) dwar reviżjoni tad-Deċiżjoni tal-Kunsill 1999/468/KE għandhom ikunu konklużi formalment fil-ġimgħat ta’ wara l-adozzjoni tar-rapport preżenti (ara l-punt 1.5 aktar ’l isfel). Rappurtaġġ dettaljat dwar ir-riżultati se jsegwi fir-rapport annwali li jmiss (li jkopri s-sena 2006). 1.1 Il-kumitati tal-komitoloġija u l-kuntest istituzzjonali tagħhom a) Il-funzjoni istituzzjonali tal-kumitati tal-komitoloġija L-għan tal-kumitati tal-komitoloġija huwa li jgħinu lill-Kummissjoni fl-eżerċizzju tal-poteri tat-twettiq mogħtija lilha mil-leġiżlatur, li huwa l-Kunsill bl-aġir tiegħu waħdu, jew il-Parlament Ewropew bil-proċedura ta’ kodeċiżjoni. Il-kumitati tal-komitoloġija għandhom tliet karatteristiċi essenzjali komuni. L-ewwel, sa mit-Trattat ta’ Maastricht huma nħolqu mil-leġiżlatur (il-Kunsill u l-Parlament Ewropew) skond il-proċeduri “leġiżlattivi” fis-seħħ fil-waqt ta’ l-adozzjoni ta’ l-istrument bażiku li taħtu huma mwaqqfa, jiġifieri l-proċedura ta’ kodeċizjoni. Għalhekk, il-bażi legali tal-kumitati tal-komitoloġija hija minquxa fi “strument bażiku”. It-tieni, l-istruttura tagħhom u l-metodi tal-ħidma tagħhom huma standardizzati f’diversi aspetti. Rappreżentant tal-Kummissjoni jippresiedi kull wieħed mill-kumitati, iffurmati minn rappreżentati ta’ l-Istati Membri [2] bħala l-uniċi “membri” tal-kumitati. Il-kumitati jintervjenu fi ħdan il-qafas tal-proċeduri stabbiliti fl-istrument leġiżlattiv bażiku, f’konformità mad-deċiżjoni tal-Kunsill dwar il-komitoloġija , id-Deċiżjoni 1999/468/KE. [3] It-tielet, il-kumitati jagħtu opinjonijiet fuq l-abbozzi ta’ miżuri tat-twettiq mgħoddija lilhom mill-Kummissjoni skond l-istrument leġiżlattiv bażiku u jintervjenu fi ħdan il-qafas tal-proċedura tal-konsultazzjoni, tal-proċedura tal-ġestjoni jew tal-proċedura regolatorja pprovdut għal dak il-għan. Għandha ssir distinzjoni bejn il-kumitati tal-komitoloġija u kumitati oħra u gruppi ta’ esperti mwaqqfa mill-Kummissjoni biex jgħinuha fl-eżerċizzju tad-dritt ta’ l-inizjattiva tagħha jew f’ħidmiet ta’ monitoraġġ, koordinazzjoni jew kooperazzjoni ma’ l-Istati Membri. Dawn il-korpi konsultattivi (li minnhom hemm madwar 1 300) m’humiex koperti f’dan ir-rapport. [4] b) Il-komitoloġija u t-trasparenza: ir-reġistru u r-repożitorju tad-dokumenti tal-komitoloġija L-Artikolu 7 tad-Deċiżjoni 1999/468/KE, u l-istqarrijiet mill-Kunsill u mill-Kummissjoni skond dik id-dispożizzjoni (l-aktar l-istqarrijiet Nri 4 u 5), jintroduċi miżuri maħsuba biex itejbu t-trasparenza ta’ kif jaħdmu l-kumitati tal-komitoloġija. L-Artikolu 7(5) tad-Deċiżjoni 1999/468/KE jipprovdi li l-Kummissjoni għandha tippubblika reġistru li jkun fih ir-riferenzi tad-dokumenti kollha mibgħuta lill-Parlament Ewropew taħt il-proċeduri tal-komitoloġija. Dan ir-reġistru ilu jitħaddem minn Diċembru ta’ l-2003. [5]Ma’ l-istqarrija tagħha (Nru 5) skond id-Deċiżjoni tal-Kunsill 1999/468/KE, il-Kummissjoni żiedet repożitorju mar-reġistru bħala miżura addizzjonali ta’ trasparenza, biex b’hekk, għamlet ħafna mid-dokumenti trażmessi lill-Parlament Ewropew, disponibbli direttament għall-pubbliku, skond ir-Regolament (KE) Nru 1049/2001 tal-Parlament Ewropew u tal-Kunsill dwar l-aċċess pubbliku għad-dokumenti ta’ l-istituzzjonijiet, [6] li daħal fis-seħħ fit-3 ta’ Diċembru 2001. Ir-reġistru juri l-eżistenza ta’ dokumenti u t-tagħrif ewlieni tar-referenza għalihom, filwaqt li fir-repożitorju hemm id-dokumenti f’format adattat biex ikunu jistgħu jitniżżlu mis-sistema. L-Artikolu 4(3) tar-Regolament tat-“Trasparenza” (1049/2001) jipproteġi l-proċess tat-teħid tad-deċiżjonijiet mill-istituzzjonijiet ta’ l-UE, li jinkludi l-proċeduri tal-komitoloġija. Fis-17 ta’ Frar 2005, il-Kummissjoni ddeċidiet kif bi ħsiebha tapplika din il-protezzjoni legali, b’mod li l-abbozzi tal-miżuri tat-twettiq normalment isiru disponibbli pubblikament wara li kumitat ikun ivvota fuqhom. [7] Fil-każ biss ta’ “interessi speċifiċi”, kif definiti fl-Artikolu 4(1) u (2) tar-Regolament (KE) Nru 1049/2001, (jiġifieri materji ta’ sigurtà jew interessi kummerċjali), l-aċċess dirett għandu jinżamm sa l-adozzjoni finali tal-miżuri mill-Kummissjoni. [8] Wara l-adozzjoni finali, il-miżuri jsiru aċċessibbli mill-bażijiet tad-data u r-reġistri komuni tal-Kummissjoni (ara l-Minuti tal-laqgħat tal-Kummissjoni fir-Reġistru tad-dokumenti tal-Kummissjoni [9]). Bħala miżura li takkumpanja r-riforma tad-Deċiżjoni tal-Kunsill 1999/468/KE (ara l-punt 1.5 aktar 'l isfel) il-Kummissjoni bħalissa qed tistudja aktar titjib għar-reġistru sabiex tagħti lill-Parlament Ewropew aċċess aktar trasparenti u koerenti għad-dokumenti li jinsabu fir-repożitorju. F’Novembru 2005, il-Kummissjoni ressqet proposta biex ittejjeb l-aċċess tal-Parlament Ewropew għar-reġistru u r-repożitorju billi tatu aċċess ukoll għad-dokumenti li l-Kummissjoni ma tkunx għamlet disponibbli għall-pubbliku direttament. B’dan il-Parlament Ewropew se jkollu aċċess identiku għal dak intern tad-dipartimenti tal-Kummissjoni. 1.2 Id-dritt tal-Parlament Ewropew għall-iskrutinju Il-Kummissjoni hija obbligata li tinforma lill-Parlament Ewropew dwar il-ħidma tal-kumitati u li tibgħatlu l-abbozzi tal-miżuri tat-twettiq kollha skond atti legali bażiċi adottati f’konformità mal-proċedura ta’ kodeċiżjoni (Artikolu 251 tat-Trattat), sabiex il-Parlament Ewropew ikun jista’ jeżerċita d-dritt tiegħu għall-iskrutinju kif minqux fl-Artikolu 8 tad-Deċiżjoni 1999/468/KE. Fi Frar 2000, il-Parlament Ewropew u l-Kummissjoni kkonkludew Ftehim dwar il-proċeduri għat-twettiq tad-Deċiżjoni tal-Kunsill 1999/468/KE, imfassal speċifikament biex jirregola l-proċeduri għat-twettiq ta’ l-obbligi tal-Kummissjoni. [10] Bl-eċċezzjoni ta’ każijiet ta’ emerġenza, il-ftehim jistipula perijodu ta’ xahar mill-wasla ta’ l-abbozz “definittiv” ta’ miżura tat-twettiq [11] taħt att legali adottat permezz tal-kodeċiżjoni, li jippermetti li l-Parlament Ewropew, fejn ikun xieraq, jadotta riżoluzzjoni (f’sessjoni plenarja), skond l-Artikolu 8 tad-Deċiżjoni tal-Kunsill 1999/468/KE, fejn huwa jqis li l-abbozz tal-miżura jeċċedi l-poteri ta’ twettiq minquxa fl-istrument bażiku. [12] Fil-prattika, u skond il-punt 1 tal-Ftehim imsemmi hawn fuq, id-dipartimenti tal-Kummissjoni jtellgħu fis-sistema l-abbozz tal-miżura tat-twettiq fir-reġistru fl-istess waqt li fih jibagħtuh lill-Istati Membri bi tħejjija għal laqgħa tal-kumitat. L-istess japplika jekk jintalab vot permezz tal-proċedura bil-miktub, mingħajr ma ssir laqgħa tal-kumitat skond ir-Regoli tal-Proċedura tal-kumitat. Ladarba l-vot jittieħed, id-dipartimenti tal-Kummissjoni – minn nofs l-2004 ’l quddiem – huma mitluba li jimlew formola tal-votazzjoni, li turi r-riżultat globali tal-vot dwar l-abbozz tal-miżura tat-twettiq speċifika. Huma jindikaw ukoll jekk l-abbozz tal-miżura tat-twettiq ikunx ġie emendat je le b’riżultat ta’ l-eżami tiegħu mill-kumitat. Jekk l-abbozz tal-miżura tat-twettiq ikun ġie emendat, jittella’ għat-tieni darba fir-reġistru, flimkien mal-formola tal-votazzjoni, u jintbagħat lill-Parlament Ewropew. B’hekk, il-Parlament Ewropew u l-pubbliku (li normalment jingħataw aċċess dirett għall-abbozz tal-miżura f’dan l-istadju tal-proċedura tal-komitoloġija) jirċievu messaġġ ċar li juri liema hu l-abbozz “definittiv” tal-miżura tat-twettiq skond it-tifsira tal-punt 6 tal-Ftehim imsemmi hawn fuq. Jekk l-abbozz tal-miżura tat-twettiq ma jkunx sarlu tibdil, tittella’ biss il-formola tal-votazzjoni u tintbagħat lill-Parlament Ewropew. Il-verżjoni ta’ l-abbozz tal-miżura tat-twettiq li tkun ittellgħet inizjalment tiġi mbagħad meqjusa bħala l-abbozz finali. a) Riżoluzzjonijiet adottati mill-Parlament Ewropew fl-2005 Fl-2005, il-Parlament Ewropew adotta żewġ riżoluzzjonijet [13] li fihom ikkontenda li l-Kummissjoni eċċediet il-poteri tat-twettiq mogħtija lilha meta adottat miżuri tat-twettiq speċifiċi. Iż-żewġ riżoluzzjonijiet kienu jolqtu s-settur Ambjentali u b’mod partikolari d-Direttiva 2002/95/KE tal-Parlament Ewropew u tal-Kunsill dwar ir-restrizzjoni fuq l-użu ta’ ċertu sustanzi perikolużi f’apparat elettriku u elettroniku (Direttiva RoHS) fil-qasam tal-politika dwar l-iskart (ara r-referenzi dettaljati fl-Anness ta’ dan ir-rapport, fil-kapitolu dwar l-istatistika ta’ l-Ambjent). It-tieni riżoluzzjoni adottata fis-6 ta’ Lulju 2005 (B6-0392/2005) li kienet tirrigwarda l-abbozz ta’ Deċiżjoni, adottata mill-Kummissjoni fil-5 ta’ Ġunju 2005 li, biex tadattah għall-progress tekniku, emendat l-Anness tad-Direttiva RoHS biex eżentat id-DecaBDE, sustanza perikoluża, mir-restrizzjonijiet fuq l-użu tagħha taħt l-Artikolu 4(1) tad-Direttiva RoHS. [14] Għalkemm ma kkwotax l-Artikolu 8 tad-Deċiżjoni tal-Kunsill 1999/468/KE fir-riżoluzzjoni tiegħu, iżda minflok l-Artikolu 5(5) tad-Deċiżjoni, il-Parlament Ewropew qies li l-Kummissjoni eċċediet il-poteri tagħha tat-twettiq, minħabba, li fil-fehma tiegħu, għal din il-miżura ta’ hawn fuq, kienet meħtieġa proposta leġiżlattiva adottata skond il-proċedura ta’ kodeċiżjoni. Billi ma ntlaħqitx maġġoranza kkwalifikata fil-Kunsill, id-Deċiżjoni oriġinali mbagħad ġiet adottata mill-Kummissjoni fit-13 ta’ Ottubru 2005 minkejja r-riżoluzzjoni tal-Parlament, u dan wassal biex il-Parlament Ewropew ressaq il-każ quddiem il-Qorti Ewropea tal-Ġustizzja kontra l-Kummissjoni biex id-Deċiżjoni tal-Kummissjoni tiġi ddikjarata invalida (każ C-14/06; ara l-punt 1.4 hawn taħt). Il-Kummissjoni ma ġġustifikatx l-adozzjoni tad-Deċiżjoni lill-Parlament għaliex ir-riżoluzzjoni tal-Parlament kienet indirizzata lill-Kunsill (li lilu l-każ kien riferut f’dak iż-żmien). Il-Kummissjoni qed tiddefendi l-pożizzjoni tagħha quddiem il-Qorti u qed tistenna d-deċiżjoni tal-Qorti. b) Reviżjoni tat-tressiq quddiem il-Parlament Ewropew Fl-ewwel riżoluzzjoni, adottata fit-12 ta’ April 2005, il-Parlament Ewropew talab ukoll lill-Kummissjoni biex bir-reqqa, tagħmel reviżjoni ta’ l-abbozzi tal-miżuri tat-twettiq imressqa quddiemu minn mindu beda jintuża r-reġistru f’Diċembru ta’ l-2003. Il-Kummissjoni għaddiet rapport tar-riżultat tar-reviżjoni tagħha lill-Parlament Ewropew f’komunikat datat 20 ta’ Lulju 2005. F’ċerti setturi tal-politika ddefiniti sew, kien hemm għadd limitat ta’ anomaliji (50 abbozz ta’ miżuri f’termini assoluti). Ta’ min jinnota li matul l-2005 ġew adottati aktar minn 2 000 abbozz ta’ miżura (dan ifisser li l-każijiet fejn ġew irreġistrati irregolaritajiet ammontaw għal madwar 1% tal-każijiet kollha matul sena). Deher li l-iżbalji magħmula kienu konnessi ma’ l-applikazzjoni ta’ l-hekk imsejħa Regolamenti ta’ Allinjament, [15] li permezz tagħhom madwar 140 att bażiku ġew allinjati mad-Deċiżjoni tal-Kunsill 1999/468/KE. Fil-fatt, sa mid-dħul fis-seħħ, b’mod partikolari, tar-Regolament (KE) Nru 1882/2003 fl-20 ta’ Novembru 2003, numru ta’ atti legali waqgħu taħt il-proċedura tal-kodeċiżjoni u l-abbozzi kollha tal-miżuri tat-twettiq konnessi kellhom għalhekk jitressqu minnufih quddiem il-PE skond id-dritt ta’ l-iskrutinju [16]. Fil-każijiet kollha ta’ l-anomaliji misjuba, il-Kummissjoni pproponiet lill-Parlament Ewropew li ssir verifika “ex-post”, li tat lill-kumitati parlamentari kkonċernati, il-possibbiltà li jeżaminaw il-miżuri tat-twettiq inkwistjoni. Il-Kummissjoni offriet ukoll li tirrevoka kull miżura kif jintalab mill-Parlament Ewropew u li tagħmel dan fir-rigward tad-Deċiżjoni tal-Kummissjoni 2005/63/KE ta’ l-24 ta’ Jannar 2005 li emendat l-Anness II tad-Direttiva 2000/53/KE dwar vetturi fi tmiem l-użu (Deċiżjoni ta l-ELV). [17] Barra dan, il-Kummissjoni wettqet mekkaniżmi ta’ kontroll intern rinfurzati tal-proċeduri amministrattivi tagħha biex tevita problemi simili fil-ġejjieni. 1.3 Każi rreferuti lill-Kunsill Total ta’ 11-il każ irreferut lill-Kunsill ġie rrapurtat matul l-2005. Skond id-Deċiżjoni tal-Kunsill 1999/468/KE, l-abbozzi tal-miżuri għandhom jiġu rreferuti lill-Kunsill meta l-Kummissjoni tonqos milli tikseb il-maġġoranza meħtieġa għall-opinjoni li tikkonferma l-abbozz tal-miżura tat-twettiq taħt il-proċedura regolatorja jew meta tiltaqa’ ma’ maġġoranza kkwalifikata opposta taħt il-proċedura tal-ġestjoni. Dawn il-11-il riferiment fl-2005 laqtu erba’ setturi ta’ politika: is-Saħħa u l-Ħarsien tal-Konsumatur (5), l-Ambjent (4), il-Europe Aid (1) u l-Istatistika (1). In-numru jirrappreżenta persentaġġ żgħir ta’ inqas minn 0.5 % ta’ l-għadd totali ta’ miżuri tat-twettiq adottati mill-Kummissjoni taħt il-proċedura tal-ġestjoni jew regolatorja (2 637). [18] In-numru totali għall-2005 huwa – f’termini assoluti – inqas minn ta’ l-2004 (meta kien hemm 14-il riferiment lill-Kunsill). Ta’ min jinnota li 6 mill-10 riferimenti fl-2005 kienu abbozzi ta’ deċiżjonijiet tal-Kummissjoni dwar l-awtorizzazzjoni għat-tqegħid fis-suq ta’ prodotti mmodifikat ġenetikament (fis-setturi tas-Saħħa, tal-Ħarsien tal-Konsumatur u ta’ l-Ambjent). Din il-konċentrazzjoni għolja ta’ riferimenti fil-qasam tal-politika dwar l-organiżmi mmodifikat ġenetikament (GMOs), tista’ titfisser mill-qasma fil-fehmiet ta’ l-Istati Membri dwar l-istandards li għandhom japplikaw għall-evalwazzjoni xjentifika ta’ prodotti ġodda (ara r-rimarki speċifiċi fl-Anness ta’ dan ir-Rapport, fil-kapitoli dwar l-istatistika tas-Saħħa, tal-Ħarsien tal-Konsumatur u ta’ l-Ambjent). 1.4 Ġurisprudenza [19] a) Is-sentenza tal-25 ta’ Ottubru 2005 (il-ġobon “FETA”) Fis-sentenza tagħha tal-25 ta’ Ottubru 2005 [20] dwar il-każijiet konġunti C-465/02 u C-466/02, il-Ġermanja u d-Danimarka bħala applikanti (appoġġati minn Franza u r-Renju Unit) kontra l-Kummissjoni (appoġġata mill-Greċja), il-Qorti Ewropea tal-Ġustizzja (ECJ) ma laqghetx l-azzjoni kontra l-validità tar-Regolament tal-Kummissjoni (KE) Nru 1829/2002 ta’ l-14 ta’ Ottubru 2002 [21] li jemenda l-Anness tar-Regolament (KE) Nru 1107/96 dwar l-isem “FETA”. Il-Kummissjoni għalhekk debitament irreġistrat l-isem “FETA” bħala deżinjazzjoni ta’ l-oriġini mħarsa taħt ir-Regolament tal-Kunsill (KE) Nru 692/2003 tat-8 ta’ April 2003 li jemenda r-Regolament (KEE) Nru 2081/92 dwar il-ħarsien ta’ indikazzjonijiet u deżinjazzjonijiet ta’ l-oriġini ta’ prodotti agrikoli u oġġetti ta’ l-ikel (l-att legali bażiku). [22] Wieħed mill-argumenti mressqa mill-Gvern Ġermaniż kien l-allegat ksur tar-regoli ta’ proċedura tal-kumitat regolatorju, skond l-Artikolu 15 ta’ l-att legali bażiku. Id-dokumenti, li kellhom jiġu eżaminati fil-laqgħa tal-kumitat regolatorju ta’ l-20 ta’ Novembru 2001, ma kinux ġew innotifikati lill-Gvern Ġermaniż 14-il jum qabel dik il-laqgħa; u lanqas ma ġew innotifikati bil-Ġermaniż. Billi l-kumitat kien għadu m’adottax ir-regoli tal-proċedura tiegħu stess sa żmien dik il-laqgħa, il-Qorti eżaminat minflok id-dispożizzjonijiet rilevanti tar-Regoli ta’ Proċedura Standard, adottati mill-Kummissjoni fil-31 ta’ Jannar 2001 [23]. L-Artikolu 3(1) ta’ dawn ir-Regoli ta’ Proċedura Standard jistipulaw li l-President għandu jistieden lid-delegazzjonijiet għal-laqgħa u jibgħat id-dokumenti l-oħra konnessi sa mhux aktar tard minn 14-il jum kalendarju qabel id-data tal-laqgħa. Madankollu, filwaqt li kien maqbul li l-Gvern Ġermaniż ma rċeviex id-dokumenti bil-Ġermaniż, u li rċevihom aktar tard mill-14-il jum kalendarju meħtieġa, [24] il-Qorti applikat il-ġurisprudenza stabbilita għas-sitwazzjoni li tgħid li irregolarità proċedurali ta’ din ix-xorta setgħet twassal għall-annullament ta’ l-att tal-Kummissjoni adottat b’mod finali fil-każ biss li, kieku ma saritx dik l-irregolarità, il-proċedura setgħet wasslet għal riżultat differenti. [25] Dan ma kienx il-każ fil-litigazzjoni preżenti għaliex fil-laqgħa inkwistjoni l-membri tal-kumitat intalbu biss jagħtu l-kummenti tagħhom dwar ir-riżultati ta’ kwestjonarju tal-Kummissjoni, filwaqt li l-abbozz tar-Regolament tal-Kummissjoni ġie eżaminat biss wara, fil-laqgħa tiegħu f’Mejju ta’ l-2002. [26] b) L-azzjoni mill-Parlament Ewropew kontra l-Kummissjoni (“DecaBDE”) Fil-11 ta’ Jannar 2006, il-Parlament Ewropew ressaq azzjoni kontra l-Kummissjoni quddiem l-ECJ fejn talab l-annullament tad-Deċiżjoni tal-Kummissjoni 2005/717/KE tat-13 ta’ Ottubru 2005 (ara l-punt 1.2 a) hawn fuq). Il-Parlament Ewropew ikkontenda li l-Kummissjoni naqset milli tħares il-kundizzjonijiet stabbiliti fid-Direttiva RoHS fl-eżenzjoni tad-DecaBDE għal applikazzjoni speċifika mill-projbizzjoni imposta minn dik id-Direttiva u għalhekk eċċediet il-poteri tat-twettiq tagħha. Fil-fehma tal-Parlament Ewropew, il-Kummissjoni kienet għamlet ukoll żball ċar fil-valutazzjoni ta’ l-evidenza xjentifika, naqset li timxi mal-prinċipju tal-prekawzjoni u, billi estendiet l-eżenzjoni għall-applikazzjonijiet kollha polimeriċi tad-DecaBDE, mingħajr eċċezzjoni, kienet kisret il-prinċipju tal-proporzjonalità. [27] Il-Kummissjoni kkontestat l-argumenti mressqa. Il-każ jinsab pendenti quddiem il-Qorti Ewropea tal-Ġustizzja. 1.5 Żviluppi usa’ a) Riforma tas-sistema preżenti tal-Komitoloġija Il-proposta tal-Kummissjoni għal proċedura regolatorja riveduta [28] li tfittex li tagħti l-istess importanza lill-Parlament Ewropew u lill-Kunsill fis-sorveljanza ta’ l-eżerċizzju ta’ xi wħud mill-poteri tat-twettiq mogħtija lill-Kummissjoni mill-Parlament Ewropew u mill-Kunsill taħt il-proċedura ta’ kodeċizjoni (l-Artikolu 251 tat-Trattat). Il-miżuri tat-twettiq ikkonċernati huma dawk li jadattaw jew iwettqu b’mod wiesa’ l-atti tal-kodeċiżjoni. Taħt l-Artikolu 202 tat-Trattat tal-KE, il-konsultazzjoni mal-Parlament Ewropew u l-unanimità huma meħtieġa fi ħdan il-Kunsill biex tiġi rriveduta d-Deċiżjoni tal-Komitoloġija (1999/468/KE). Il-Presidenza tar-Renju Unit tal-Kunsill (fit-tieni nofs ta’ l-2005) waqqfet il-grupp “Ħbieb tal-Presidenza” f’Settembru 2005 biex jiddiskuti din ir-riforma proposta. Dan il-grupp iltaqa’ regolarment sew taħt il-Presidenza tar-Renju Unit u dik u dik Awstrijaka li ġiet warajha tal-Kunsill (fl-ewwel nofs ta’ l-2006). Il-Parlament Ewropew ta mandat lil tnejn mill-membri tiegħu, Joseph Daul (FR/PPE, President tal-Konferenza tal-Presidenti tal-Kumitat) u Richard Corbett (UK/PSE, relatur dwar il-komitoloġija fil-Kumitat għall-Affarijiet Kostituzzjonali (AFCO)) biex jidħlu f’taħditiet politiċi esploratorji mal-Presidenza tal-Kunsill u mal-Kummissjoni. Bħala riżultat ta’ dawn in-negozjati, it-tliet istituzzjonijiet laħqu ftehim fl-aħħar tal-Presidenza Awstrijaka sabiex jimmodifikaw id-Deċiżjoni tal-Kunsill 1999/468/KE sabiex jintroduċu “proċedura regolatorja bi skrutinju” ġdida. Din il-proċedura l-ġdida se tapplika għall-miżuri ta’ firxa ġenerali li jemendaw elementi mhux essenzjali fl-atti legali bażiċi adottati skond il-kodeċiżjoni. Il-Parlament Ewropew jikseb id-dritt tal-veto fuq is-sustanza ta’ dawn il-miżuri ta’ implimentazzjoni u għalhekk itejjeb ħafna l-poteri tiegħu ta’ kontroll fuq il-poteri ta’ implimentazzjoni mogħtija lill-Kummissjoni mill-proċeduri tal-komitoloġija. b) Tkabbir Fil-25 ta’ April 2005, ġie ffirmat it-Trattat ta’ Adeżjoni mal-Bulgarija u r-Rumanija. Simili għall-mod segwit ma’ l-għaxar Stati Membri ġodda matul il-perijodu ta’ qabel l-adeżjoni tagħhom f’Mejju ta’ l-2004, il-Bulgarija u r-Rumanija ngħataw status ta’ osservatur attiv b’effett mis-26 ta’ April 2005 u jistgħu jipparteċipaw f’laqgħat tal-kumitati. [29] Għat-Turkija u l-Kroazja, li huma l-pajjiżi kandidati li fadal [30], u minn Diċembru ta’ l-2005 anke l-ex Repubblika Jugożlava tal-Maċedonja, il-parteċipazzjoni se tkompli tkun organizzata fuq il-bażi tal- “Komunikazzjoni mill-Kummissjoni lill-Kunsill dwar il-parteċipazzjoni tal-pajjiżi kandidati fil-programmi tal-Kommunità, fl-aġenziji u fil-kumitati”. [31] 2. ĦARSA ĠENERALI LEJN IL-MEDDA TA’ L-ATTIVITAJIET 2.1 Numru ta’ kumitati Huwa importanti li ssir distinzjoni bejn il-kumitati tal-komitoloġija, fuq naħa waħda, u entitajiet oħra, b’mod partikolari “gruppi ta’ esperti” maħluqa mill-Kummissjoni stess, fuq in-naħa l-oħra. Dawn ta’ l-aħħar għandhom x’jaqsmu mat-tfassil u t-twettiq tal-politika, filwaqt li l-kumitati tal-komitoloġija huma involuti fil-kuntest tat-twettiq ta’ l-atti leġiżlattivi. Dan ir-rapport jiffoka esklużivament fuq il-kumitati tal-komitoloġija. In-numru ta’ kumitati tal-komitoloġija ġie kkalkulat skond is-setturi ta’ attività (Tabella I) kif kien fil-31.12.2005. Iċ-ċifri għas-sena ta’ qabel (kif kienu fil-31.12.2004) huma murija bħala paragun. TABELLA I – Numru Totali ta’ kumitati Settur tal-Politika | 2004 | 2005 | Intrapriża (ENTR) | 29* | 32 | Impjiegi u Affarijiet Soċjali (EMPL) | 6 | 6 | Agrikoltura (AGRI) | 30 | 31 | Trasport/Enerġija/Netwerks Tranż-Ewropej (TREN) | 39 | 38 | Ambjent (ENV) | 35 | 32 | Riċerka (RTD) | 3 | 3 | Soċjetà ta’ l-Informazzjoni (INFSO) | 9* | 10 | Sajd (FISH) | 3 | 3 | Suq Intern (MARKT) | 11 | 10 | Politika Reġjonali (REGIO) | 2 | 2 | Unjoni tat-Tassazzjoni u d-Dwana (TAXUD) | 10 | 10 | Edukazzjoni u Kultura (EAC) | 9 | 7 | Saħħa u Ħarsien tal-Konsumatur (SANCO) | 13 | 15 | Ġustizzja, Libertà u Sigurtà (JLS) | 10 | 13 | Relazzjonijiet Esterni (RELEX) | 3 | 3 | Kummerċ (TRADE) | 11 | 12 | Tkabbir (ELARG) | 2 | 3 | EuropeAid (AIDCO) | 9 | 8 | Għajnuna Umanitarja (ECHO) | 1 | 1 | Statistika (ESTAT) | 7 | 8 | Baġit (BUDG) | 2 | 2 | Uffiċċju ta’ Kontra l-Frodi (OLAF) | 1 | 1 | TOTAL | 245 | 250 | *In-numru ta’ kumitati għall-ENTR u l-INFSO fl-2004 kellhom, b’mod retroattiv jitnaqqsu b’1, għaliex il-konfigurazzjonijiet elenkati taħt dawn is-setturi tal-politika jappartjenu lil żewġ kumitati fis-settur tal-politika tar-RIĊERKA. Iċ-ċifri juru l-importanza relattiva tal-proċeduri tal-komitoloġija fis-setturi differenti tal-politika. Trasport/Enerġija (38), Intrapriża (32), Ambjent (32) u Agrikoltura (31) jibqgħu bil-wisq bl-akbar għadd ta’ kumitati. B’133 minn total ta’ 250 kumitat, dawn is-setturi tal-politika waħedhom għandhom aktar minn nofs il-kumitati. L-isforzi tal-Kummissjoni dawn l-aħħar snin biex tistabbilizza l-għadd ta’ kumitati taw ir-riżultati. Filwaqt li n-numru totali ta’ kumitati fl-aħħar ta’ l-2005 kien kemmxejn ogħla minn dak ta’ l-2004, huwa xorta waħda jilħaq il-mira tal-Kummissjoni li tillimita n-numru għal madwar 250. Filwaqt li l-leġiżlatur waqqaf kumitati ġodda f’xi oqsma tal-politika li kellhom żieda fl-attivitajiet (pereżempju, Ġustizzja, Libertà u Sigurtà u Saħħa u Ħarsien tal-Konsumatur), f’setturi oħra tal-politika, in-numru naqas bħala effett tar-ristrutturar tal-qafas legali. Ċerta żieda jew riduzzjoni fl-għadd ta’ kumitati f’xi settur tal-politika partikolari tirriżulta mit-trasferiment ta’ responsabbiltajiet minn dipartiment tal-Kummissjoni għal ieħor. Rappurtaġġ iddettaljat dwar il-ħolqien, l-abolizzjoni, it-trasferiment u t-twaħħid ta’ kumitati jinsab fl-annotazzjonijiet mat-tabella għal kull settur tal-politika fl-Anness. 2.2 Numru ta’ opinjonijiet u miżuri tat-twettiq Bħar-rapporti ta’ qablu, ir-rapport preżenti jagħti ċifri globali ta’ opinjonijiet li jagħtu l-kumitati [32] u tal-miżuri tat-twettiq li jiġu warajhom (= atti legali, deċiżjonijiet amministrattivi u ta’ finanzjament) adottati mill-Kummissjoni. Dawn iċ-ċifri jiddeskrivu l-“output” konkret tal-kumitati (Tabella II). In-numru totali ta’ opinjonijiet mogħtija mill-kumitati fl-2005 kien 2 582 (meta mqabbel ma’ 2 777 fl-2004); in-numru ta’ miżuri tat-twettiq adottati mill-Kummissjoni kien 2 654 (imqabbel ma’ 2 625 fl-2004). TABELLA II – Numru ta’ opinjonijiet u miżuri tat-twettiq (2005) | Opinjonijiet | Miżuri tat-twettiq | | Opinjonijiet | Miżuri tat-twettiq | ENTR | 69 | 55 | EAC | 56 | 55 | EMPL | 9 | 1 | SANCO | 303 | 303 | AGRI | 1 321 | 1.481 | JLS | 16 | 15 | TREN | 36 | 32 | RELEX | 2 | 2 | ENV | 50 | 47 | TRADE | 14 | 12 | RTD | 202 | 202 | ELARG | 83 | 83 | INFSO | 86 | 85 | AIDCO | 139 | 124 | FISH | 19 | 9 | ECHO | 50 | 50 | MARKT | 13 | 12 | ESTAT | 30 | 21 | REGIO | 12 | 12 | BUDG | 7 | 6 | TAXUD | 61 | 47 | OLAF | 2 | 0 | In-numru kbir ta’ miżuri tat-twettiq adottati f’ċerti setturi tal-politika - Agrikoltura (1 481), Saħħa u Protezzjoni tal-Konsumatur (303), Riċerka (202), EuropeAid (124) u Soċjetà ta’ Informazzjoni (85) – għal darba oħra jirriflettu l-intensità tax-xogħol iddelegat lill-Kummissjoni f’dawn l-oqsma permezz tal-proċeduri tal-komitoloġija. [33] Meta mqabbla mas-sena ta’ qabel, tista’ tiġi nnotata żieda sinifikanti fis-Soċjetà ta’ Informazzjoni (34 miżura tat-twettiq fl-2004), filwaqt li jista’ jiġi nnotat tnaqqis fis-settur ta’ l-Edukazzjoni u l-Kultura (55 miżura tat-twettiq fl-2005, meta mqabbla ma’ 115 fl-2004). Aktar tabelli tal-medda kollha huma murija fl-Anness (tabella III: numru ta’ kumitati skond il-proċedura u tabella IV: numru ta’ laqgħat). [1] L-Anness huwa ppreżentat separatament bħala dokument ta’ ħidma ta’ l-istaff tal-Kummissjoni. [2] Huma l-Istati Membri li huma legalment “membri” tal-kumitati u jeżerċitaw id-dritt li jivvutaw, u mhux il-persuni li jirrappreżentawhom. [3] ĠU L 184, tas-17.7.1999, p. 23. [4] Il-Kummissjoni stabbiliet Reġistru ta’ Gruppi ta’ Esperti, aċċessibbli permezz tas-server EUROPA: http://ec.europa.eu/secretariat_general/regexp/ [5] Ara l-indirizz ta’ l-internet: - http://europa.eu.int/comm/secretariat_general/regcomito/registre.cfm?CL=en Ir-reġistru jkopri dokumenti sa minn nofs l-2003. [6] ĠU L 145, tal-31.05.2001, p. 43. [7] Il-vot jista’ jittieħed f’laqgħa regolari tal-kumitat jew permezz ta’ proċedura bil-miktub, skond ir-Regoli tal-Proċedura tal-kumitat. [8] Jew anke miċħud għal raġunijiet ta’ kunfidenzjalità. [9] http://europa.eu.int/comm/secretariat_general/regdoc/registre.cfm?CL=en [10] ĠU L 256, ta’ l-10.10.2000, p. 19. Il-ftehim jieħu post ċertu ftehim li saru aktar qabel: il-Ftehim Plumb/Delors ta’ l-1988, il-Ftehim Samland/Williamson ta’ l-1996 u l-“modus vivendi” ta’ l-1994. [11] L-abbozzi l-ewwel jintbagħtu quddiem il-laqgħa tal-kumitat, u jekk isirulhom emendi sostanzjali matul il-laqgħa, imbagħad jerġgħu jintbagħtu. [12] Dan l-istrument bażiku nnifsu kellu jiġi adottat taħt il-proċedura tal-kodeċiżjoni (l-Artikolu 251 tat-Trattat) bejn il-Kunsill u l-Parlament Ewropew. [13] L-ewwel waħda fit-12 ta’April 2005 (B6-0218/2005) u t-tieni fis-6 ta’ Lulju 2005 (B6-0392/2005). [14] ĠU L 271, tal-15.10.2005, p. 48. L-abbozz oriġinali tad-Deċiżjoni tal-Kummissjoni ma kienx ġie approvat mill-Kumitat għall-Iskart fid-19 ta’ April 2005; il-miżura tat-twettiq kienet aktar tard irriferuta lill-Kunsill. [15] B’mod partikolari, ir-Regolament tal-Kunsill (KE) Nru 1882/2003 tal-Parlament Ewropew u tal-Kunsill (ĠU L 284, tal-31.10.2003, p. 1) tad-29.9.2003 li jadatta għad-Deċiżjoni tal-Kunsill 1999/468/KE id-dispożizzjonijiet dwar il-kumitati li jgħinu lill-Kummissjoni fl-eżerċizzju tal-poteri tat-twettiq tagħha skond l-istrumenti soġġetti għall-proċedura msemmija fl-Artikolu 251 tat-Trattat tal-KE (kodeċiżjoni). [16] Din il-katina ta’ ġrajjiet, li biha l-atti legali bażiċi huma minn issa ’l quddiem meqjusa li jaqgħu taħt il-kodeċiżjoni, setgħet kienet sors ta’ negliġenza fis-sens li d-dipartimenti responsabbli seta’ qabżilhom l-obbligu l-ġdid li jressqu l-abbozz tal-miżuri dwar dawk l-atti legali bażiċi li ġew allinjati fis-setturi tal-politika tagħhom bir-Regolament ta’ Allinjament “omnibus” imsemmi hawn fuq. [17] ĠU L 25 tat-28 ta’ Jannar 2005, p. 73. Att Legali li jirrevoka d-Deċiżjoni ta’ l-ELV: 2005/437/KE, ĠU 152 tal-15.06.05 p. 18; Att Legali li jerġa’ jadotta d-Deċiżjoni ta’ l-ELV: 2005/438/KE, ĠU 152 tal-15.06.05 p.19. [18] Total ta’ 2 654 miżura tat-twettiq (ara l-kummenti għat-Tabella IV) tneħħi 17-il miżura tat-twettiq li ġew adottati taħt il-proċedura ta’ Konsultazzjoni. [19] Mill-2005 ’il quddiem, is-sentenzi kollha mogħtija mill-ECJ u l-azzjonijiet ġodda mressqa quddiem il-Qorti matul is-sena ta’ rappurtaġġ, se jiġu rrapurtati. [20] Għadha mhix ippubblikata fir-Rapporti tal-Qorti; ara l-avviż fil-ĠU C 86 tat-8.4.2006, p. 1. [21] ĠU L 277 tal-15.10.2002, p. 10. [22] ĠU L 99 tas-17.4.2003, p. 1. [23] ĠU C 38 tas-6.2.2001, p. 3. [24] Fid-9 ta’ Novembru 2001, ara l-punt 35 tas-sentenza. [25] Ara punt 37 tas-sentenza. [26] Ara punt 38 tas-sentenza. [27] Ara l-avviż fil-ĠU C 86 tat-8.4.2006, p. 11. [28] Il-Proposta għal Deċiżjoni tal-Kunsill li temenda Deċiżjoni 1999/468/KE li tistabbilixxi l-proċeduri għall-eżerċizzju tal-poteri tat-twettiq mogħtija lill-Kummissjoni (COM (2002) 719 finali, adottata fil-11.12.2002. Din il-proposta kienet emendata f’April ta’ l-2004 - COM (2004) 324 finali, datata 22.4.2004 – biex tinkludi l-emendi tekniċi tal-Parlament Ewropew (Riżoluzzjoni adottata fit-2.9.2003 (P5-TA(2003)0352)). [29] Id-Deċiżjoni tal-Kummissjoni tat-23 ta’ Marzu 2005 - C(2005)874 (l-Artikolu 7). [30] Il-Bulgarija u r-Rumanija issa għandhom l-istatus ta’ pajjiżi ta’ l-adeżjoni. [31] COM (1999) 710 finali, adottata fl-20.12.1999. Ara wkoll il-“Komunikazzjoni tal-Kummissjoni lill-Kunsill u l-Parlament dwar it-tħejjija għall-parteċipazzjoni tal-pajjiżi Balkani tal-Punent fil-programmi tal-Kommunità u fl-aġenziji” (COM (2003) 748 finali, adottata fit-3.12.2003). [32] Inklużi opinjonijiet favorevoli u sfavorevoli, wara vot formali fil-każ ta’ proċeduri regolatorji u tal-ġestjoni. Każijiet ta’ “ebda opinjoni” (jew “nuqqas ta’ opinjoni”), jiġifieri, fejn ittieħed vot formali iżda l-maġġoranza (ikkwalifikata) neċessarja ma ntlaħqitx, m’humiex inklużi fiċ-ċifri. [33] Għandu jiġi nnotat li n-numru ta’ strumenti adottati fih innifsu ma jindikax l-importanza politika, ekonomika jew finanzjarja tad-deċiżjonijiet meħuda. --------------------------------------------------